### Beslutning

Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.

**Budgetforslag fra S**

Hvad vil vi gerne opnå? Hvorfor stilles forslaget?

Vi har gennem en lang række årrække investeret flere hundrede millioner i at rense og separere vores spildevand. Vi har lavet vandmiljøplaner for at formindske udvaskningen af næringsstoffer, og som resultat deraf er vandet i Aarhus-bugten er blevet markant renere gennem især de sidste 10 år. Dog er dyrelivet ikke fulgt med, og der er fortsat ikke mange fisk i [adresse], selvom betingelserne er tilstede.

Tove Henriksen peger på, at det hænger sammen med, at der mangler yngle- og levesteder for havdyr og specielt fisk og fiskeyngel. Det allerbedste levested for havdyrene er ifølge biologerne stenrev. Netop stenrev mangler generelt i Aarhus-bugten, fordi vi ifølge geologer gennem en lang årrække har opfisket 99% af alle sten, der oprindelig fandtes i bugten.

Der er således både behov og mulighed for at styrke biodiversiteten i vores smukke bugt. Det er relativt enkelt at etablere stenrev, og der er mange gode steder, hvor de kan etableres med effekt og uden problemer for skibsfarten. Samtidig er etableringen relativt begrænset og kan let skaleres op og ned. Samtidig er der en statslig pulje, som kan søges til at supplere de kommunale midler.

Konkrete input

Socialdemokratiet foreslår, at

* Der udpeges og afsættes en pulje til etablering af stenrev på passende steder i [adresse]
* MTM søger statslige puljer, som kan supplere den kommunale finansiering
* MTM etablerer partnerskaber omkring projektet med relevante lokale partnere, herunder NGO’er og kommercielle parter.

### Sagens forløb

18-08-2021 [adresse]
Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.